Offentliggørelse af en ansøgning om godkendelse af en væsentlig ændring af en varespecifikation i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 134/14)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Valašský frgál«

EU-nr.: PGI-CZ-0805-AM01-28.8.2020

BOB ( ) BGB (X)

1. Ansøgende sammenslutning og legitim interesse

Sdružení Valašské lidové tradice [sammenslutningen for folketraditioner i Valašsko]

Pavla Stoklasová, Velké Karlovice 326 756 06 Velké Karlovice

Tlf. + 420 736136364

E-mail: stoklasova.pavla@seznam.cz

Den legitime interesse ligger i, at sammenslutningen (ansøgeren) er den legitime producent og bruger af navnet »Valašský frgál«, og dens medlemmer driver virksomhed i det afgrænsede område.

2. Medlemsstat eller tredjeland

Tjekkiet

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☐ Tilknytning

☐ Mærkning

☐ Andet [angives nærmere]

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende)

5. Ændring(er)

I. Ændringer vedrørende beskrivelsen af produktet:

1. Ændring

i. Punkt 4.2, afsnit 1, i varespecifikationen a. Efter den syvende sætning i afsnit 1 tilføjes følgende to sætninger: »Når de sælges til umiddelbar fortæring, kan tærterne også transporteres uemballerede i passende beholdere for at opretholde kvalitet og hygiejne, og mærkningskravene i gældende lovgivning skal overholdes. De må ikke omemballeres, og efter transporten er de udelukkende beregnet til direkte salg.« b. Begrundelse: Denne ændring foretages for at imødekomme forbrugernes efterspørgsel (på markeder og messer) efter uemballerede produkter, der sælges til umiddelbar fortæring, og for at gøre det muligt at samle en hel »Valašský frgál« fra dele med forskelligt fyld.

ii. Punkt 3.2, afsnit 6, i enhedsdokumentet a. Første sætning i afsnit 6 ændres ved at tilføje »og ved salg til umiddelbar fortæring«, og følgende to nye sætninger tilføjes efter den ændrede første sætning i afsnit 1: »Uemballerede tærter skal transporteres i passende beholdere for at opretholde kvalitet og hygiejne, og mærkningskravene i gældende lovgivning skal overholdes. De må ikke omemballeres, og efter transporten er de udelukkende beregnet til direkte salg.« b. Ny ordlyd i afsnit 6: »Tærterne kan sælges uemballerede på fremstillingsstedet og ved salg til umiddelbar fortæring. Uemballerede tærter skal transporteres i passende beholdere for at opretholde kvalitet og hygiejne, og mærkningskravene i gældende lovgivning skal overholdes. De må ikke omemballeres, og efter transporten er de udelukkende beregnet til direkte salg.« c. Begrundelse: Se del I, første ændring, og nr. i, litra b), anden ændring.

2. Ændring

i. Punkt 4.2 i varespecifikation, »Egenskaber«, sjette led, og tilsvarende punkt 4.5, »Fremstillingsmetode for de forskellige former for fyld«, sjette afsnit (vedrørende blåbærfyld) i varespecifikationen a. Sjette led ændres ved at tilføje »det samme gælder for jordbær-, tranebær- og skovfrugtfyld. Egenskaberne svarer til den anvendte type frugt« og »det samme gælder for jordbær-, tranebær- og skovfrugtfyld« tilføjes i slutningen af afsnit 6 (vedrørende blåbærfyld). b. Begrundelse: Det er nødvendigt at udvide udvalget af frugt, der kan anvendes som fyld, som følge af den innovation, der skyldes forbrugernes efterspørgsel og den bedre tilgængelighed af råvarer.

ii. Punkt 3.2, afsnit 3, i enhedsdokumentet og tilsvarende også punkt 3.3, afsnit 10, i enhedsdokumentet a. Ordene »jordbær, tranebær og skovfrugter« tilføjes i parentes til listen over frugt i første sætning i punkt 3.2, afsnit 3. b. Første sætning i punkt 3.3, afsnit 10, ændres ved at tilføje følgende ord: »Det samme gælder for jordbær-, tranebær- og skovfrugtfyld«. c. Begrundelse: Se del I, anden ændring, nr. i, litra b).

3. Ændring

i. Punkt 4.2, »Sammensætning«, første sætning, i varespecifikationen a. Ordene »halvgroft« og »eller en blanding af fint, halvgroft og groft mel« udgår. b. Begrundelse: Producenterne anvender traditionelt forskellige typer hvedemel, uden at dette berører produktets endelige egenskaber, og derfor udgår oplysningerne om typerne af hvedemel for klarhedens skyld.

ii. Punkt 3.3, afsnit 1, i enhedsdokumentet a. Ordene »halvgroft hvedemel eller en blanding af tre typer mel (fint, halvgroft og groft)« udgår. b. Begrundelse: Se del I, tredje ændring, nr. i, litra b).

4. Ændring

i. Punkt 4.2 ff. i varespecifikationen a. Ordet »sødemiddel« erstattes med »naturligt sødemiddel (fruktose)« i hele dokumentet. b. Begrundelse: Af hensyn til den terminologiske nøjagtighed og af klarhedshensyn er det nødvendigt at harmonisere en af råvarerne (typen af sødemiddel) i hele dokumentet.

ii. Punkt 3.3 ff. i enhedsdokumentet a. Ordet »sødemiddel« erstattes med »naturligt sødemiddel (fruktose)« i hele dokumentet. b. Begrundelse: Se del I, fjerde ændring, nr. i, litra b).

5. Ændring

i. Punkt 4.2 ff. i varespecifikationen a. Ordet »æggeblommer« efterfølges af »eller hele æg« i hele dokumentet. b. Begrundelse: I betragtning af forskellene mellem de enkelte producenters familieopskrifter som følge af den nuværende varespecifikation kan brugen af hele æg — selv om det er relativt sjældent — ikke udelukkes, eftersom brugen heraf ikke ændrer produktets endelige egenskaber.

ii. Punkt 3.3 ff. i enhedsdokumentet a. Ordet »æggeblommer« efterfølges af »eller hele æg« i hele dokumentet. b. Begrundelse: Se del I, femte ændring, nr. i, litra b).

6. Ændring

i. Punkt 4.2, »Sammensætning«, første sætning, i varespecifikationen a. Ordene »frugtsaft (citron, æble eller pære)« flyttes og indsættes efter den første sætning som den anden sætning med følgende ordlyd: »Der kan tilsættes frugtsaft (citron, æble eller pære).« b. Begrundelse: For at sikre overensstemmelsen med den første sætning i »Sammensætning« er det nødvendigt at ændre ingredienslisten. Desuden er det — i betragtning af forskellene mellem de enkelte producenters familieopskrifter som følge af den nuværende varespecifikation — nødvendigt at ændre reglerne for brugen af frugtsaft. Forskellene skyldes den nuværende ordlyd i den sidste sætning i punkt 4.2, »Sammensætning«.

ii. Punkt 3.3, afsnit 1, i enhedsdokumentet a. Ordene »frugtsaft (citron, æble eller pære)« flyttes og indsættes efter den første sætning som den anden sætning med følgende ordlyd: »Der kan tilsættes frugtsaft (citron, æble eller pære).« b. Begrundelse: Se del I, sjette ændring, nr. i, litra b).

7. Ændring

i. Punkt 4.2, »Sammensætning«, i varespecifikationen a. Ordene »dejens samlede vægt« erstattes med »melets samlede vægt« i hele afsnittet. b. Begrundelse: Efter at den geografiske betegnelse var blevet registreret, fandt man en formel fejl efter en nøje kontrol af andelene af de anvendte råvarer til fremstilling af dejen, idet andelene af de enkelte råvarer til fremstilling af dejen fejlagtigt var blevet angivet i forhold til dejens endelige vægt. De burde nemlig være angivet i forhold til melets vægt. Råvarernes andele skal angives i forhold til melet, ellers bliver dejen ubrugelig.

ii. Punkt 3.3, afsnit 2, i enhedsdokumentet a. Ordene »dejens samlede vægt« erstattes med »melets samlede vægt« i hele afsnittet. b. Begrundelse: Se del I, syvende ændring, nr. i, litra b).

II. Ændringer vedrørende »Fremstillingsmetode«

1. Ændring

i. Punkt 4.5, afsnit 1, sidste sætning, i varespecifikationen a. Efter den sidste sætning i afsnit 1 tilføjes følgende to sætninger: »Når de sælges til umiddelbar fortæring, skal uemballerede tærter transporteres i passende beholdere for at opretholde kvalitet og hygiejne, og mærkningskravene i gældende lovgivning skal overholdes. Tærterne må ikke omemballeres, og efter transporten er de udelukkende beregnet til direkte salg.« b. Begrundelse: Se del I, første ændring, nr. i, litra b).

2. Ændring

i. Punkt 4.5, »Fremstillingsmetode for de forskellige former for fyld«, tredje afsnit (vedrørende gulerodsfyld) i varespecifikationen a. Følgende tilføjes til anden sætning: »eller, alt afhængigt af de lokale skikke, kun vand«. b. Anden sætning lyder nu som følger: »Der tilsættes sukker eller naturligt sødemiddel og mælk eller, alt afhængigt af de lokale skikke, kun vand, og blandingen koges.« c. Begrundelse: Det er — i betragtning af forskellene mellem de enkelte producenters familieopskrifter som følge af den nuværende varespecifikation — nødvendigt at ændre reglerne for brugen af visse ingredienser i denne type fyld.

3. Ændring

i. Punkt 4.5, »Fremstillingsmetode for de forskellige former for fyld«, sjette afsnit (vedrørende blåbærfyld) i varespecifikationen a. Det er nødvendigt at omformulere hele afsnittet. b. Tidligere tekst: »Blåbærfyldet er en kombination af bagefast blåbærsyltetøj og friske eller frosne blåbær eller blåbærkompot, som fordeles oven på blåbærsyltetøjet.« c. Ny ordlyd (sammen med den anden ændring i »Ændringer vedrørende beskrivelsen af produktet« i denne ansøgning): »Blåbærfyld fremstilles af friske eller frosne blåbær eller blåbærkompot, som kan fordeles oven på bagefast syltetøj, og det samme gælder for jordbær-, tranebær- og skovfrugtfyld.« d. Begrundelse: Det er nødvendigt at udvide udvalget af frugt, der kan anvendes som fyld, som følge af den innovation, der skyldes forbrugernes efterspørgsel og den bedre tilgængelighed af råvarer. Desuden er det — i betragtning af forskellene mellem de enkelte producenters familieopskrifter i henhold til den nuværende varespecifikation, hvilket skyldes familietraditioner og lokale traditioner samt bagernes og deres kunders forskellige sociale status — nødvendigt at ændre reglerne for denne type fyld.

4. Ændring

i. Punkt 4.5, »Fremstillingsmetode for de forskellige former for fyld«, syvende afsnit (vedrørende abrikosfyld) i varespecifikationen a. Det er nødvendigt at omformulere hele afsnittet. b. Ny ordlyd: »Abrikosfyld fremstilles af abrikoskompot eller friske eller frosne abrikoser, som skæres i mindre stykker, og kan fordeles oven på bagefast syltetøj.« c. Begrundelse: Se del II, tredje ændring, nr. i, litra d).

5. Ændring

i. Punkt 4.5, »Fremstillingsmetode for de forskellige former for fyld«, 11. afsnit (vedrørende gulerodsfyld) i varespecifikationen a. Ordet »tilføjes« i anden sætning erstattes med »kan tilføjes«. b. Begrundelse: Det er — i betragtning af forskellene mellem de enkelte producenters familieopskrifter som følge af den nuværende varespecifikation — nødvendigt at ændre reglerne for brugen af denne type fyld. Forskellene skyldes den nuværende ordlyd i den sidste sætning i punkt 4.2, »Sammensætning«.

ii. Punkt 3.3, afsnit 15, i enhedsdokumentet a. Ordet »birkes« flyttes og indsættes sidst i afsnit 15 med følgende ordlyd: »Der kan tilsættes birkes.« b. Ny ordlyd: Gulerodsfyld: friske gulerødder, roesukker eller naturligt sødemiddel, vaniljesukker, smør, vegetabilsk fedt, vegetabilsk olie, fintmalet hvedemel, vand, stødt kanel og salt. Der kan tilsættes birkes. c. Begrundelse: Se del I, femte ændring, nr. i, litra b).

III. Redaktionelle ændringer

1. Ændring

I tråd med den nye udformning af enhedsdokumentet er punkt 5 i enhedsdokumentet blevet omstruktureret, idet man har fjernet overlappende oplysninger og præciseret hele teksten med henblik på den nye udformning. Der er tale om en rent formel ændring, og varespecifikationen ændres ikke.

2. Ændring

I henhold til ændringerne i lovgivningen er det nødvendigt at bringe nummereringen i enhedsdokumentet i overensstemmelse med den nuværende udformning.

3. Ændring

I punkt 2, »Sammenslutning«, er det nødvendigt at ændre sammenslutningens navn samt dens kontaktadresse og kontaktoplysninger.

IV. Ændringer, som udelukkende vedrører enhedsdokumentet

1. Ændring

Punkt 3 i enhedsdokumentet — Specifikke etaper af produktionen, som skal finde sted i det afgrænsede geografiske område

a. Ordet »udskæring« indsættes i første sætning.

b. Ny ordlyd: »Alle trin fra fremstilling af dejen (på grund af den anvendte metode må der, da dejen indeholder gær, ikke være nogen pauser mellem de enkelte trin i processen) og pålægning af fyldet til bagning af tærten og den efterfølgende udskæring og emballering skal finde sted inden for det afgrænsede geografiske område for at opretholde kvalitet og hygiejne.«

c. Begrundelse: Denne præcisering er nødvendig for at fjerne væsentlige uklarheder, eftersom den logiske rækkefølge af tærternes håndtering gør oplysninger om udskæringen afgørende for fastlæggelsen af tærternes overordnede fremstillingsproces, hvilket er i tråd med 14. sætning i punkt 4.5, afsnit 1.

2. Ændring

Punkt 3 i enhedsdokumentet, »Særlige regler for udskæring, rivning eller emballering osv.«

a. Følgende sætning tilføjes: »Tærterne kan sælges uemballerede til umiddelbar fortæring.«

b. Begrundelse: Ændringen er nødvendig som følge af ordlyden i punkt 4.2, afsnit 1, syvende sætning, i varespecifikationen og den første ændring, som skyldes del I i denne ansøgning.

ENHEDSDOKUMENT

»VALAŠSKÝ FRGÁL«

EU-nr.: PGI-CZ-0805-AM01 — 28.8.2020

BOB ( ) BGB (X)

1. Betegnelse [(BOB eller BGB)]

»Valašský frgál«

2. Medlemsstat eller tredjeland

Tjekkiet

3. Beskrivelse af landbrugsproduktet eller fødevaren

3.1. Produkttype (jf. bilag XI)

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

En rund tærte med en diameter på 30-32 cm. På dialekt hedder den også »vdolek«, »pecák« eller »lopaťák«, og den fremstilles af en tynd gærdej med forskelligt fyld på overfladen.

Efter bagning er dejens farve gylden, mens fyldets farve afhænger af, hvilket fyld der er anvendt. Kagens øverste lag består af lys smuldret dej, der kan være overstrøet med smuldrede ingefærkager og stødt kanel, overhældt med smør og drysset med sukker.

Som fyld anvendes pære, flødeost, birkes, povidla (syltetøj), frugt (blomme, æble, blåbær, abrikos, jordbær, tranebær og skovfrugter), nødder, kål (frisk kål eller surkål), gulerødder og kålrabi. Fyldet udgør ca. 42-48 % af det samlede produkt.

Tærten anbringes på en rund papirform og emballeres normalt med krympefilm eller andre former for fødevarefilm, der anvendes på markedet. Den kan også emballeres i en kartonæske, en plastic- eller trækasse eller en fedttæt papiremballage.

Emballagetyper: hele tærter: 600-700 g, halve tærter: 300-350 g, kvarte tærter: 150-175 g.

Tærterne kan sælges uemballerede på fremstillingsstedet og ved salg til umiddelbar fortæring. Uemballerede tærter skal transporteres i passende beholdere for at opretholde kvalitet og hygiejne, og mærkningskravene i gældende lovgivning skal overholdes. De må ikke omemballeres, og efter transporten er de udelukkende beregnet til direkte salg.

»Valašský frgál« kan også markedsføres dybfrossen. Dybfrysningen ændrer ikke på produktets egenskaber. Det lægges i fryseren efter emballering. Det frosne produkt kan opbevares ved en temperatur på -18 °C eller derunder i ni måneder. Det anbefales, at det spises inden for 24 timer efter optøning. Oplysninger om holdbarhed og opbevaring er angivet på emballagen.

3.3. Foder (kun for animalske produkter) og råvarer (kun for forarbejdede produkter)

Følgende ingredienser indgår i dejen: hvedemel, roesukker eller naturligt sødemiddel (fruktose), vegetabilsk fedtstof eller vegetabilsk olie eller svinefedt eller smør, pasteuriserede eller friske æggeblommer eller pasteuriserede eller friske hele æg, mælkepulver eller frisk mælk eller vand, gær og salt. Det er nu tilladt at tilsætte dejen et tilsætningsmiddel, så den holder sig frisk. Der kan tilsættes frugtsaft (citron, æble eller pære).

Hovedingrediensen er mel. Den vægtmæssige andel af de andre ingredienser i dejen skal være følgende: fedt (vegetabilsk fedt, olie, svinefedt eller smør): mindst 20 % af melets samlede vægt; sukker eller naturligt sødemiddel (fruktose): mindst 10 % af melets samlede vægt (hvis der anvendes et naturligt sødemiddel, afhænger mængden af midlets sødme); æggeblommer eller hele æg: mindst 5 % af melets samlede vægt. Mængden af frugtsaft, gær, salt og andre smagsgivende råvarer afhænger af den opskrift, der benyttes af den enkelte producent.

Fyldet skal udgøre ca. 42-48 % af den samlede vægt af en »Valašský frgál« inden bagning.

Følgende ingredienser indgår i fyldet:

Pærefyld: pærekompot fremstillet af tørrede pærer, blommekompot eller frugtsyltetøj, tørrede æbler, smuldret ingefærkage, ethyloxyhydratbaseret aromastof (herefter »aromastof«), stødt stjerneanis, vaniljesukker og vand.

Fyld med flødeost: blød flødeost, roesukker eller naturligt sødemiddel, pasteuriserede eller friske æggeblommer eller pasteuriserede eller friske hele æg, vand, rosiner, vaniljesukker eller vaniljecreme, frugtsaft (valgfrit), vegetabilsk olie, aromastof, stødt muskatblomme, stabilisator til flødeost og skovfrugter.

Birkesfyld: stødt birkes, roesukker eller naturligt sødemiddel, mælkepulver eller frisk mælk, vand, vegetabilsk fedt, fintmalet hvedemel, vaniljesukker, rosiner, rasp, stødt kanel og aromastoffer.

Fyld af syltetøj (povidla): blommepovidla, vaniljesukker eller naturligt sødemiddel, vand og aromastoffer.

Æblefyld: revne æbler eller æblegrød, roesukker eller naturligt sødemiddel, vaniljesukker, stødt kanel, hakkede nødder, rosiner og vand.

Nøddefyld: hakkede nødder (valnødder, hasselnødder eller en blanding), roesukker eller naturligt sødemiddel, fintmalet hvedemel, mælk, smør, vegetabilsk fedt eller vegetabilsk olie, rasp, abrikossyltetøj, vand, rosiner, vaniljesukker og aromastoffer.

Gulerodsfyld: friske gulerødder, roesukker eller naturligt sødemiddel, vaniljesukker, smør, vegetabilsk fedt, vegetabilsk olie, fintmalet hvedemel, vand, stødt kanel og salt. Der kan tilsættes birkes.

Blåbærfyld: friske eller frosne blåbær, blåbærkompot eller blåbærsyltetøj. Det samme gælder for jordbær-, tranebær- og skovfrugtfyld.

Abrikosfyld: friske eller frosne abrikoser, abrikoskompot eller abrikossyltetøj.

Blommefyld: friske eller frosne blommer, blommekompot eller blommepovidla, stødt birkes, roesukker eller naturligt sødemiddel.

Kålfyld: revet frisk kål eller omhyggeligt skyllet surkål, roesukker eller naturligt sødemiddel, smør, vegetabilsk fedt eller vegetabilsk olie, fintmalet hvedemel, vand, stødt sort peber og salt.

Kålrabifyld: frisk kålrabi, roesukker eller naturligt sødemiddel, smør, vegetabilsk fedt eller vegetabilsk olie, fintmalet hvedemel, citronsaft eller æblesaft, vand, stødt sort peber, frisk eller tørret persille og salt.

3.4. Specifikke etaper af produktionen, som skal finde sted i det afgrænsede geografiske område

Alle trin fra fremstilling af dejen (på grund af den anvendte metode må der, da dejen indeholder gær, ikke være nogen pauser mellem de enkelte trin i processen) og pålægning af fyldet til bagning af tærten og den efterfølgende udskæring og emballering skal finde sted inden for det afgrænsede geografiske område for at opretholde kvalitet og hygiejne. Fremstillingen af selve fyldet behøver ikke at finde sted inden for det afgrænsede område.

3.5. Særlige regler for udskæring, rivning eller emballering osv. af det produkt, som betegnelsen henviser til

Udskæring og emballering skal ske hos producenten på grund af de særlige egenskaber ved produktet, som er beregnet til omgående forbrug, og for at opretholde kvaliteten. Hvis det færdige produkt skulle transporteres uemballeret, ville kvaliteten blive forringet, fordi tærten ville gå i stykker eller blive bøjet, eller fordi hygiejnereglerne ville blive overtrådt. Endelig skal der på emballagen påsættes en etiket med oplysninger om producent, produktets sammensætning og alle andre obligatoriske oplysninger, der garanterer, at den kommer fra det afgrænsede område. Etiketten benyttes blandt andet i forbindelse med eventuel inspektion. Tærterne kan sælges uemballerede til umiddelbar fortæring.

3.6. Særlige regler for mærkning af det produkt, som betegnelsen henviser til

Producenter af »Valašský frgál« skal tydeligt angive navnet »Valašský frgál« på produktets emballage. Logoet for beskyttet geografisk betegnelse bliver ligeledes påført emballagen som information til kunden, til brug for inspektionsmyndighedens kontrol og for at sikre produktets sporbarhed. Hvis produktet sælges uemballeret, skal det tydeligt vises på salgsstedet, at der er tale om »Valašský frgál«, og mærkningskravene i gældende lovgivning skal være overholdt.

4. Kort angivelse af det geografiske områdes afgrænsning

Valašsko er en geografisk region i den sydøstlige del af Tjekkiet. Den består af følgende kommuner (fra øst til vest): Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín-Prštné, Zlín-Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov og Nový Hrozenkov.

5. Tilknytning til det geografiske område

Denne ansøgning er baseret på både produktets særkende og dets ry — ikke kun i Valašsko og omegn. De første skriftlige kilder om store tærter, der kaldes vdolek eller frgál, findes i en krønike fra 1826 med titlen »Bromatologia moravo-rustica« af J.H.A. Gallaš. Den indeholder oplysninger om tærter, der fremstilles af hvede- eller rugmel, og som fyldes med flødeost, povidla eller grød af tørrede pærer, som er typisk for denne region, og som kun fremstilles i det afgrænsede område Valašsko.

»Valašský frgál« fremstilles i overensstemmelse med traditionelle og nedskrevne opskrifter fra det afgrænsede område, som kan dateres tilbage til 1826. Folketraditionen med bagning af denne specifikke tærte er især knyttet til festlige lejligheder i Valašsko, som f.eks. bryllup, barnedåb, jul og påske samt afslutningen af høsten. Fattige familier fik den kun til jul. Mere velstående familier serverede den også om søndagen. Tærtens størrelse (30-32 cm i diameter) skyldes størrelsen af den spatel, der blev brugt til at sætte tærten ind i ovnen. Disse tærter blev hovedsagelig fremstillet af hjemmelavede råvarer, især tørret frugt, flødeost, hjemmemalet mel, smør, svinefedt, linolie, æg og mælk.

»Valašský frgál« med pærefyld er den mest berømte type, hvis fyld er lavet af tørrede pærer. Traditionelt har der altid været et pæretræ ved hver bygning i Valašsko. Den mest almindelige pæresort var »ovesňanka«, der på trods af sin ringe størrelse havde et meget saftigt og meget sødt frugtkød. Andre pæresorter var ligeledes velegnede til tørring, især de sorter, der modner i løbet af efterårsmånederne. De skulle altid sidde og modne ordentligt, indtil den første nattefrost satte ind. Pærerne blev derefter langsomt tørret hele i et tørrerum, der blev opvarmet med åben ild (helst med brænde fra frugttræer). Det var meget vigtigt, at de tørrede helt ud, hvorefter de blev opbevaret i stofsække, der var ophængt på loftet. Opskrifterne på kompot fremstillet af tørrede pærer og opskrifterne på disse store kager med denne og andre typer fyld er overleveret fra generation til generation i flere århundreder.

»Valašský frgál« adskiller sig fra andre tærter og kager især på grund af følgende karakteristika:

Dejens sammensætning og fremstillingsmetode: Først piskes de forskellige flydende ingredienser sammen, til de udgør en jævn masse. Derefter tilsættes de blødgjorte fedtstoffer, og det hele piskes igen sammen til en jævn masse. Først da tilsættes hævemidlet, hvorefter mel tilsættes lidt ad gangen, så det danner en blød dej, der skal blandes, indtil der dannes bobler (dejen indeholder meget luft), og den ikke klistrer.

— Dejen rulles ud til en rund form ved hjælp af en enhåndsbetjent rulle, der også har sin oprindelse i Valašsko. Den jævne udrulning af dejen fra midten og ud mod kanterne betyder, at den, selvom den er tynd, bliver tæt, blød og fin i strukturen, når den bages.

— Det er ligeledes typisk for Valašsko, at der kun anvendes én enkelt type fyld på en »frgál«. Dette er en tradition, som de historiske kilder også bekræfter: Der er aldrig mere end én type fyld på en »frgál«. Den mest typiske form for fyld er tørret pære.

— Et andet særligt kendetegn ved »Valašský frgál« er dens høje andel af fyld, som udgør ca. 42-48 % af tærtens vægt inden bagning.

I det 19. århundrede spredte kendskabet til disse tærter sig helt til hovedstaden Prag. Da den nationale udstilling blev afholdt i Holešovice i Prag i slutningen af det 19. århundrede, blev tærterne bragt fra Valašsko sammen med mange andre produkter, og de vakte stor begejstring. »Valašský frgál« har opretholdt sin berømmelse indtil den dag i dag (man kan finde mange oplysninger om tærten på internettet, i den regionale og nationale presse samt i turistvejledninger), og den har opnået en række priser ved udstillinger og markeder (Zlatá Salima 2006 og 2008, Perla Zlínska 2006, 2007 og 2008, Trendy 2006, HIT 2006 Moderní obchod og Značka kvality KLASA i 2007).

Henvisning til offentliggørelsen af varespecifikationen

https://isdv.upv.cz/doc/vestnik/2021/vestnik_UPV_202108.pdf#page=187

Věstník nr. 8, 24.2.2021, s. 187 ff.

(1) EUT L 343 af 14.12.2012, s. 1.